次前韵答景仁
作者：蘇轍
朝代：宋

paragraphs: 儒林談道亦云舊，遠自太史牛馬走。
區區分別竟何爲，擾擾祇添心上垢。
道大如天不可測，異出同歸各穿竇。
浩然一水散千漚，却觀彼我曾無有。
我丈中心冰玉潔，世上浮榮盡灰滅。
終年行道自不知，笑指空門名異說。
此心未信道不生，石上下種何由茁。
道在起居飲食中，安問胡僧分五葉。